“ทริสฯ” หั่นแนวโน้มเครดิต MINT เป็น “ลบ” สะท้อนปมแบกหนี้บานหลังซื้อ “NH Hotel”
"ทริสฯ" หั่นแนวโน้มอันดับเครดิต MINT เป็น "ลบ" สะท้อนปมแบกหนี้บานหลังซื้อ "NH Hotel"
11 มิ.ย. 2561

จากกรณีที่บริษัท ไมเนอร์ อินเตอร์เนชั่นแนล จำกัด (มหาชน) หรือ MINT จะซื้อหุ้นใน NH Hotel Group SA (NHH) ซึ่งเป็นผู้ประกอบการธุรกิจโรงแรมที่มีขนาดใหญ่เป็นลำดับที่ 6 ในทวีปยุโรป โดยบริษัทดังกล่าวมีโรงแรมอยู่ภายใต้การดำเนินธุรกิจจำนวน 382 แห่งด้วยจำนวนห้องพักรวม 59,350 ห้องและดำเนินงานอยู่ใน 30 ประเทศซึ่งส่วนใหญ่อยู่ในทวีปยุโรป อนึ่ง NHH จดทะเบียนอยู่ในตลาดหลักทรัพย์มาดริด
โดยเมื่อวันที่ 6 มิถุนายน 2561 บริษัทได้ประกาศที่จะซื้อหุ้นของ NHH จำนวน 65,850,000 หุ้น ซึ่งคิดเป็น 16.8% ของทุนทั้งหมด (Fully Diluted Basis) รวมเป็นเงิน 421 ล้านยูโร หรือประมาณ 1.59 หมื่นล้านบาท โดยบริษัทจะใช้เงินทุนจากเงินกู้ระยะสั้นจากธนาคาร
ขณะที่ก่อนหน้านี้ในเดือนพ.ค.2561 บริษัทได้ซื้อหุ้นของ NHH ไปแล้วจำนวน 9.4% ของทุนทั้งหมด (Fully Diluted Basis) คิดเป็นจำนวนเงิน 8.1 พันล้านบาท
นอกจากนี้ หากที่ประชุมผู้ถือหุ้นของบริษัทมีมติอนุมัติและบริษัทได้รับการสนับสนุนสินเชื่อจากสถาบันการเงินที่เพียงพอ บริษัทก็จะซื้อหุ้นของ NHH เพิ่มอีก 8.4% ของทุนทั้งหมด (Fully Diluted Basis) ในเดือนก.ย.2561 และบริษัทจะทำคำเสนอซื้อ (Takeover Bid) หุ้นของ NHH ทั้งหมดที่เหลืออยู่ในช่วงปลายปี 2561
ล่าสุดในวันนี้ (11 มิ.ย.) ทริสเรทติ้งประกาศ “เครดิตพินิจ” แนวโน้ม “Negative” หรือ “ลบ” สำหรับอันดับเครดิตองค์กรและตราสารหนี้ซึ่งปัจจุบันอยู่ที่ระดับ “A+” ของ MINT อันเป็นผลสืบเนื่องมาจากกรณีดังกล่าว
ทั้งนี้ด้วยขนาดธุรกิจของ NHH การเข้าซื้อกิจการในครั้งนี้เป็นกลยุทธ์ที่สำคัญของบริษัทในการขยายธุรกิจโรงแรมในตลาดยุโรป และจะเสริมสร้างการเติบโตในระยะยาวของบริษัท
อย่างไรก็ตาม ภาระหนี้ของบริษัทจะเพิ่มสูงขึ้นจากการกู้ยืมเพื่อซื้อหุ้นดังกล่าว ส่งผลให้บริษัทมีสถานะความเสี่ยงทางการเงินเพิ่มขึ้น ซึ่งแนวโน้ม “Negative” หรือ “ลบ”  สะท้อนมุมมองของทริสเรทติ้งในประเด็นดังกล่าว ทริสเรทติ้งจะพิจารณาทบทวนเครดิตพินิจของบริษัทอีกครั้งเมื่อได้รับข้อมูลเพื่อประกอบการวิเคราะห์ได้อย่างครบถ้วนต่อไป